Nodige reën, nuwe dinge en 'n stel krukke: hallo, lente | George Herald
Nodige reën, nuwe dinge en 'n stel krukke: hallo, lente
Paula-Ann Smit | 04 September 2019
"Ek gaan nou lekker spring clean," sê 'n vrou Maandag vir haar vriendin in Karoostraat.
Kry jou antihistamien gereed en pak solank die swaar winterbaadjies weg (of miskien nie heeltemal nie, laasjaar dié tyd het dit gesneeu in Graaff-Reinet): lente is hier. Hoekom wil ons altyd hierdie tyd van die jaar ons huise en lewens regruk?
Sommige navorsing meen dit kom van Nowruz af; die Iranese Nuwe Jaar, wat op die eerste dag van lente in die Noordelike Halfrond is. Ander glo weer dit kom van Ortodokse nasies af, wat huis en kerk skoonmaak aan die begin van lente voor Goeie Vrydag.
Miskien is ander net moeg na die lang en droë winter? Saterdag het ons stukkie Karoo die nuwe seisoen gevier met 1 mm-reën in die Perdeskoen-area. Hierdie broodnodige hulpbron word weer voorspel vir Donderdag, 5 September. Ons kan maar net hoop.
Ek probeer self my lewe agtermekaar kry wat gesondheid aanbetref, want die winter was lank, en die kos wat Vic aandra te lekker.
Die dag voor lente gaan draf ek in George. Ek verkyk my aan die groenigheid wat ons nie hier ken nie, en val toe oor 'n boomwortel.
Arms het geswaai, enkels het geknak; dit was nie 'n mooi prentjie nie.
"Moet ek iemand bel?" vra 'n vrou. Ek knik, want ek kan nie opstaan nie. "Wie?" wil sy weet. Ek huil: "Ek ken niemand nie!" Die arme vrou weet nie wat om met my te maak nie; ek sou ook nie.
Ek gaan nie weer gou fiks verkeer nie, tensy dit met twee krukke is. Wie weet wat my sal oorkom as die eerste Karoo-hittegolf ons tref? Daardie dag bly ek maar tuis.
Posted on: 16:21 Wed, 04 September 2019